ད་རྡེའུ་ཞེས་པ་ནི་བྱིས་པའི་རོལ་རྩེད་ཅིག་ཡིན་ལ།དེ་ནི་རྩེད་འཇོའི་གོ་རིམ་གྱི་ཁྲོད་ནས་སུ་རྒྱལ་སུ་ཕམ་བྱུང་ན།རྒྱལ་བའི་ཕྱོགས་དེས་ཕམ་པའི་ཕྱོགས་དེར་ཆད་པ་གཅོད་པར།ཐོག་མར་རྒྱལ་བའི་ཕྱོགས་དེས་ད་རྡེའུ་དེ་ལག་པའམ་རྐང་པའི་སྦ་ཐོག་ཏུ་བཞག་ནས་གཡུག་ཐུབ་ཚོད་དུ་ཕར་གཡུག་པར་བྱེད་ཅིང་།ཕམ་པའི་ཕྱོགས་དེ་གཡུགས་པའི་རྡོ་དེ་ཉིད་ལེན་དུ་འགྲོ་སྐབས་ཁ་ནས་ད་ཞེས་སྐད་ཤུགས་ཆེར་བརྒྱབ་ནས་དབུགས་ཐེངས་གཅིག་གིས་མྱུར་མོར་སླར་ལོག་པར་ད་སྐྱོངས་པ་ཞེས་འབོད།སྤྱིར་བཏང་དུ་ད་ནི་དུས་ད་ལྟ་བ་སྟེ།ད་ལོ་དང་།ད་ཐེངས།ང་ད་ཡོང་བ་ཡིན་ཟེར་བའམ་ཡང་ན་དུས་ཐུང་ངུའི་མིང་སྟེ།དུས་ད་ལྟ་ཡོད་ལ་དུས་ད་ལྟ་མེད་ལྟ་བུ་རེད།ད་ཞེས་པའི་གོ་དོན་ནི་སྐབས་འདིར་དུས་ད་ལྟའམ་དུས་སྐད་ཅིག་ཏུ་ད་ཞེས་ངག་ནས་སྐད་བསྲིངས་ཏེ་དབུགས་ཀྱི་རྒྱུ་བ་ཆད་དུ་མི་འཇུག་པར་མགྱོགས་པོར་བགྲོད་པའི་ལུས་ངག་གཉིས་ཀའི་བྱ་སྤྱོད་ཅིག་ཡིན།གལ་ཏེ་ད་ཞེས་པའི་སྐད་ཀྱི་ངག་སྒོ་གང་ནས་ཆད་ཚེ་རྒྱལ་བའི་མི་དེ་ཁུར་ནས་ཕྱིར་སྔོན་གྱི་གནས་སུ་ཐོན་དགོས་ཀྱི་ཡོད།རྡེའུ་ནི་ཅུང་སྲབ་པའི་རྡོ་ལེབ་ཆུང་ཆུང་སྒོར་དབྱིབས་སམ་ནར་མོ་ཅན་ཞིག་ཡིན་ཞིང་།དེ་ནི་རྩེད་མོ་རིགས་འདིའི་མགོ་རྔ་བར་གསུམ་གང་དུའང་ཁ་བྲལ་ཐབས་མེད་པའི་ལག་ཆ་ཞིག་ཡིན།མདོར་ན་ད་ནི་ཆད་པ་གཅོད་པའི་སྐབས་ཀྱི་ངག་གི་བྱེད་སྒོ་ཞིག་ཡིན་པ་དང་།རྡེའུ་ནི་རྩེད་པའི་གོ་རིམ་ཁྲོད་དུ་ལུས་ཀྱི་འགུལ་སྐྱོད་བྱེད་སྐབས་ཀྱི་ཡོ་བྱད་ཅིག་ཡིན་པ་དེ་གཉིས་བསྡུས་ན་ད་རྡོའམ་ད་རྡེའུ་ཞེས་འབོད་ཀྱིན་ཡོད།ཡང་ན་ད་ཞེས་ཟེར་པ་ནི་རྒྱའི་ཡི་གེརཞེས་པ་རྒྱོབ་ཅེས་པའི་དོན་ཡིན་པ་འདྲ།རྒྱུ་མཚན་ནི་ད་རྡེའུ་རྩེད་པའི་གོ་རིམ་གྱི་ཁྲོད་དུ་ད་རྡོས་འབེན་ལ་རྒྱག་པ་གཙོ་བོ་ཡིན་པས་རྒྱའི་སྐད་ཀྱིཞེས་པ་བོད་སྐད་དུའང་སྒྲ་སོར་བཞག་བྱས་ཏེ།ད་ཞེས་བརྗོད་པ་ཡིན་ནམ་སྙམ།